Ещанэ къыдэкIыгъуэр
Мы махуэхэм дунейм къытехьащ «Iуащхьэмахуэ» журналым и зи чэзу къыдэкIыгъуэр.
«ЖьантIэ» Iыхьэр къызэIуех СССР-м, РСФСР-м я Къэрал саугъэтхэм я лауреат, Адыгэ, Къэрэшей-Шэрджэс, Къэбэрдей-Балъкъэр республикэхэм я цIыхубэ тхакIуэ МэшбащIэ Исхьэкъ илъэс 85-рэ щрикъум ирихьэлIэу НэщIэпыджэ Замирэ юбилярым къыIиха «БлэкIам и дерсыр къэкIуэнум и гъуазэщ» интервьюмкIэ. Абы къыкIэлъокIуэ Къэбэрдей Адыгэ Хасэм и тхьэмадэ, УФ-м щэнхабзэмкIэ щIыхь зиIэ и лэжьакIуэ, КъБР-м, Адыгейм, КъШР-м щIыхь зиIэ я журналист ХьэфIыцIэ Мухьэмэд и ныбжьэгъу МэшбащIэ Исхьэкъ хуитха «Зыми пэзмыщI» тхыгъэр. Апхуэдэу мы Iыхьэм къыщывгъуэтынущ МэшбащIэм и «ТIасхъэщIэх» романым щыщ пычыгъуэхэр, урыс, адыгэ тхакIуэ цIэрыIуэхэм Исхьэкъ хужаIахэм щыщхэр.
УсакIуэ Мыкъуэжь Анатолэ илъэс 60 щрикъум ирихьэлIэу филологие щIэныгъэхэм я кандидат, усакIуэ Хьэвжокъуэ Людмилэ («СыгуфIэщэну сыхуейщи, аращ сыщIэнэщхъейр»), КъБР-м и цIыхубэ усакIуэ Бещтокъуэ Хьэбас («Стемыту дамэ щхьэ сыкъэбгъэщIа?»), филологие щIэныгъэхэм я доктор ТIымыжь Хьэмыщэ («УздынэсамкIэ укъэувыIэу уэ къомыкIуххэ») сымэ ятхахэм, зи юбилейр зыгъэлъапIэ усакIуэм адыгэ тхакIуэхэм хужаIахэм щыщ пычыгъуэхэм, Мыкъуэжьым и усэ Iэрамэхэм фыкъыщеджэнущ мы къыдэкIыгъуэм.
«Прозэ» Iыхьэм хагъэхьащ тхакIуэ Ахъмэт МуIэед и «Адыгэ амазонкэхэр» романым щыщ пычыгъуэхэр.
«Публицистикэ», Iыхьэм фыкъыщеджэ хъунущ Бэрбэч Борис Дунейпсо Адыгэ Хасэм и тхьэмадэ Сэхъурокъуэ Хьэутий къыIиха «Гъуэгу техьэ къытенэркъым» интервьюм. Абы къыкIэлъокIуэ Сэхъурокъуэм и «Лъэпкъ зэхэщIыкIым куэд елъытащ» тхыгъэр. Апхуэдэу абдежым къыщыхьащ тхакIуэ КхъуэIуфэ Хьэчим усакIуэ цIэрыIуэ КIуащ БетIал и гъащIэмрэ и гуащIэмрэ триухуа «УсакIуэм и пэж пшынэр» эссе пэлъытэр.
«Литературэ щIэныгъэ. Критикэ» Iыхьэм хагъэхьащ Хьэвжокъуэ Людмилэ и «Зауэмрэ мамырыгъэмрэ къэбэрдей усыгъэм къызэрыхэщыр» тхыгъэр.
КъыдэкIыгъуэм ихуащ УФ-м щIыхь зиIэ и артист, къэрал музыкэ театрым и уэрэджыIакIуэ Хъупсырджэн Албэч илъэс 60 зэрырикъум теухуа «Макъ лъэщкIэ Тхьэр зыхуэупса» тхыгъэр, абы и лэжьэгъухэмрэ ныбжьэгъухэмрэ хужаIа псалъэ гуапэхэр.
ТЕКIУЖЬ Заретэ.
